b'\n_START_ARTICLE_\nV kaverni (Cerkvenik)\n_START_PARAGRAPH_\nV kaverni je drama Angela Cerkvenika iz leta 1924.\n_START_SECTION_\n1. dejanje\n_START_PARAGRAPH_\nKaverna je pod nenehnim topni\xc5\xa1kim ognjem, vojaki mrmrajo, F\xc3\xbcgner je \xc5\xbeiv\xc4\x8dno na psu. Ko major po telefonu uka\xc5\xbee, da mora njegova polstotnija takoj na polo\xc5\xbeaj, Egger F\xc3\xbcgnerja opravi\xc4\x8di in majorju sugerira, naj po\xc5\xa1lje Krippnerja, \xc4\x8deprav je bil ta \xc5\xbee sedem dni zapovrstjo zunaj in je imel hude izgube. Krippner je ogor\xc4\x8den, ve, da je to Eggerjeva spletka; Egger je hujskal na vojno, poln je odlikovanj, a se sku\xc5\xa1a izmakniti, kjer se le more \xe2\x80\x93 pogum njega in njemu podobnih je la\xc5\xbe, strahopetnost, prazne besede! Nesmiselnega ukaza ne bo izpolnil, ne bo brez potrebe izpostavljal vojakov, ki so se komaj vrnili iz ognja. A zviti Plachy majorju javi, da je Krippnerjeva \xc4\x8deta \xc5\xbee od\xc5\xa1la na polo\xc5\xbeaj \xe2\x80\x93 tudi predpostavljeni tako delajo, \xc4\x8duvajo svojo rit in pi\xc5\xa1ejo la\xc5\xbeniva poro\xc4\x8dila. Toda Krippner ne prenese la\xc5\xbei, \xc4\x8de je javljeno, da so od\xc5\xa1li, tudi bodo. Vojaki se upirajo, Hruby jih surovo naganja, ko pa je na vrsti sam, se sku\xc5\xa1a izmakniti. Krippner ga prisili, da odide in si s tem prislu\xc5\xbei narednikovo sovra\xc5\xa1tvo.\n_START_SECTION_\n2. dejanje\n_START_PARAGRAPH_\nVi\xc5\xa1ji \xc4\x8dastniki z majorjem in zdravnikom popivajo v majorjevi razko\xc5\xa1no opremljeni kaverni, zabava jih lepa Florinda, ki pa na skrivaj ljubi Krippnerja. Veselje se razmahne \xc5\xa1e zlasti po tem, ko ordonanc prinese sporo\xc4\x8dilo, da so vsi prejeli odlikovanja. Majorja obvestijo, da se je Krippner vrnil s polo\xc5\xbeaja z zdesetkanim mo\xc5\xa1tvom, in major jezno pozove poro\xc4\x8dnika na odgovor. Ko Krippner pride, majorju zabrusi, da so \xc5\xa1tabna poro\xc4\x8dila in ukazi halucinacije pijancev, ga obto\xc5\xbei za smrt vojakov, mu pljune v obraz in odide. Major besni in ko se Hruby prinese vest, da so vojaki vdrli v \xc4\x8dastni\xc5\xa1ko skladi\xc5\xa1\xc4\x8de in da jim Krippner dr\xc5\xbei revolucionarne govore, sklene, da bo nad Krippnerja in njegove vojake poslal stotnijo strelcev; podzemni rov med obema kavernama bo skoraj kon\xc4\x8dan, torej se strelci ne bodo branili priti. Zdravnik bi rad Krippnerja re\xc5\xa1il, po njegovem se mu je zmedlo od pre\xc5\xbeivetih grozot, zato po\xc5\xa1lje Florindo, naj ga pregovori, da bo \xc5\xa1el v bolni\xc5\xa1nico.\n_START_SECTION_\n3. dejanje\n_START_PARAGRAPH_\nFlorinda, zdravnik in Plachy Krippnerju na vso mo\xc4\x8d prigovarjajo, naj z doktorjem odide, saj bo stotnija strelcev, ki naj bi zadu\xc5\xa1ili\xc2\xa0\xc2\xbbupor\xc2\xab, vsak \xc4\x8das tu. A Krippner no\xc4\x8de, njegov ob\xc4\x8dutek za dol\xc5\xbenost je premo\xc4\x8dan, poleg tega pa se mu res \xc5\xbee napol blede, po kaverni lovi Hrubyja, da bi ga ustrelil, grozi Eggerju in podobno. Ko po rovu pride major, Krippnerju sadisti\xc4\x8dno uka\xc5\xbee, naj gre na polo\xc5\xbeaj, \xc4\x8deprav Italijani silovito obstreljujejo. Krippner izpolni ukaz, vojake je treba z bi\xc4\x8dem naganjati iz kaverne, nazaj omahujejo krvavi, napol blazni. Tudi Krippnerju se od vsega hudega do kraja zblede, med krohotom napade Florindo, ki ga sku\xc5\xa1a zadr\xc5\xbeati, in se ji zagrize v vrat. Major in njegovi mo\xc5\xbeje ga pobijejo kot steklega psa.'